Reza Pahlavi (kruununprinssi)

Reza Pahlavi (; s. 31. lokakuuta 1960 Teheran) on Iranin viimeisen šaahin Mohammad Reza Pahlavin ja šaahitar Farah Pahlavin vanhin poika eli Iranin kruununprinssi, johon asemaan hänet virallisesti korotettiin isänsä kruunajaisissa vuonna 1967.

Šaahimielisissä piireissä Reza Pahlavi tunnetaan hallitsijanimellä Reza Pahlavi II.

 Nuoruus 
Reza Pahlavi syntyi vuonna 1960. Hänen isällään oli takana jo kaksi aikaisempaa avioliittoa, jotka olivat päättyneet eroon, koska niistä ei syntynyt miespuolista perillistä. Pojan syntymän jälkeen šaahi armahti 98 vankia, ja Iranin hallitus ilmoitti laskevansa tuloveroa 20 %. Hänet nimitettiin virallisesti kruununprinssiksi isänsä kruunajaisten yhteydessä vuonna 1967.

Vuonna 1978 Reza Pahlavi lähti Iranista opiskelemaan Yhdysvaltoihin hävittäjälentäjäksi Reesen lentotukikohtaan Luddockiin Teksasiin ja Williams Collegen taideakatemiaan Williamstowniin, Massachusettsiin. Hän on saanut hävittäjälentäjän koulutuksen Yhdysvalloissa ja suorittanut valtiotieteen tutkinnon Etelä-Kalifornian yliopistossa. Pahlavi oli Yhdysvalloissa kun Iranin vallankumous tapahtui.

 Vallankumous ja maanpako 
Vuoden 1979 jälkeen Reza Pahlavi on asunut lähinnä Marokossa, Egyptissä ja vuodesta 1984 Yhdysvalloissa.

Hävittäjälentäjänä Reza Pahlavi halusi palvella vuonna 1980 Iranin ja Irakin välisessä sodassa. Hän kirjoitti islamilaisen tasavallan puolustusvoimien kenraali Velayatollah Felahielle kirjeen, jossa hän tarjoutui Iranin ilmavoimiin. Tarjous hylättiin.

 Toiminta aktivistina 
Reza Pahlavi on puhunut Iranin ihmisoikeuksista ja kritisoinut islamilaista tasavaltaa. Hän on sanonut, että muutos Iranissa tulisi olemaan iranilaisten omasta aloitteesta eikä länsivaltojen. Reza Pahlavi ei tavoittele virallisesti Iranin valtaistuinta.

Alkuvuodesta 2023 Reza Pahlavi kannusti iranilaisia protestoimaan Iranin islamilaisen tasavallan kansallispäivää vastaan. Hän itse osallistui Los Angelesissa järjestettyyn mielenosoitukseen yli 80 000 muun mielenosoittajan rinnalla.

Pahlavi on kirjoittanut kolme kirjaa Iranin valtiollisista asioista. Politico arvioi vuonna 2018, että Reza Pahlavi elättää itsensä perheensä varallisuudella sekä puhujanpalkkioilla. Hän on aikaisemmin kiistänyt saaneensa rahaa Yhdysvaltain hallitukselta.

Israelin ja Iranin välien kiristyttyä kesäkuussa 2025 Pahlavi on manannut Iranin nykyhallinnon romahtamista kannustaen muun muassa maan asevoimien jäseniä liittymään vastarintaan ajatollaheja vastustavan kansan puolelle. Pahlavista on myös povattu potentiaalista seuraajaa Iranin johtajaksi. Hän on sanonut kannattavansa sekulaaria ja demokraattista Irania. Loppuvuodesta 2025 alkaneiden mielenosoitusten yhteydessä Pahlavista on jälleen povattu Iranin uutta johtajaa, mikäli islamilainen tasavalta kaatuisi. Hän on kannustanut Iranin turvallisuusviranomaisia loikkaamaan mielenosoittajien puolelle. Hän on myös sanonut olevansa valmis johtamaan mahdollista väliaikaishallitusta.

 Yksityiselämä 
Reza Pahlavi asuu Potomacissa, Marylandissa iranilaissyntyisen vaimonsa Yasmine Etemad Aminin kanssa. Heillä on kolme lasta, Noor (s. 3. huhtikuuta 1992), Iman (s. 12. syyskuuta 1993) ja Farah (s. 17. tammikuuta 2004). Hän on määrännyt, että hänen tyttärensä ovat ikäjärjestyksessä vanhemmasta nuorempaan hänen kruununperillisiään.

Reza Pahlavilla on yksi elossa oleva sisar: Farahnaz Pahlavi. Hänen sisarensa Leila Pahlavi kuoli vuonna 2001 lääkkeiden yliannostukseen ja veli Ali Reza Pahlavi teki vuonna 2011 itsemurhan.

Vuonna 2009 kruununprinssi sanoi olevansa uskonnolliselta vakaumukseltaan harras šiiamuslimi. Hän kuitenkin painotti, että uskonto on hänelle yksityisasia. 

Äidinkielensä farsin lisäksi Reza Pahlavi osaa sujuvaa englantia ja ranskaa.

 Kunnianosoituksia 

 Iranilaiset 

 55x55px Pahlavin ritarikunta ketjulla (1967)
 55x55px Iranin kruunun ritarikunta ketjulla (1967)
 55x55px Persian valtakunnan 2500-vuotisjuhlan mitali (1971)

Lähde:

 Ulkomaalaiset 

 55x55px Serafiimiritarikunnan ritari (Ruotsi, 1970)
 55x55px Italian tasavallan ansioritarikunnan suurristi (Italia, 1974)
 55x55px Isabella Katolilaisen ritarikunta ketjulla (Espanja, 1975)
 55x55px Kunnialegioonan suurristi (Ranska, 1976)
 55x55px Itävallan tasavallan kunniamitalin suurristi (Itävalta, 1976)
 55x55px Pyhimmän ilmoituksen ylimmän ritarikunnan ritari (Italia, 2023)

Lähde:

 Lähteet 

Luokka:Kruununperijät
Luokka:Kruununtavoittelijat
Luokka:Iranilaiset ihmisoikeusaktivistit
Luokka:Vuonna 1960 syntyneet
Luokka:Elävät henkilöt
Luokka:Mohammad Reza Pahlavi